Babelscape/SREDFM huggingface dataset:
Ανουάρ Σαντάτ

Ο Ανουάρ Σαντάτ (πλήρες όνομα: Μουχάμαντ Ανουάρ ας Σαντάτ, 25 Δεκεμβρίου 1918 – 6 Οκτωβρίου 1981) ήταν ο τρίτος πρόεδρος της Αιγύπτου, από τις 15 Οκτωβρίου 1970 μέχρι τη δολοφονία του από φονταμενταλιστές συνωμότες αξιωματικούς στις 6 Οκτωβρίου 1981. Υπήρξε κύριο μέλος της Ομάδας Ελεύθερων Αξιωματικών του Νάσερ, η οποία ανέτρεψε τη βασιλική δυναστεία του Μουχάμαντ Άλι κατά την Αιγυπτιακή Επανάσταση του 1952, καθώς και δεξί χέρι του Νάσερ στο διάστημα της προεδρίας του, τον οποίο και διαδέχτηκε το 1970 μετά τον αδόκητο θάνατό του από καρδιακή προσβολή.

Στα έντεκα έτη της προεδρίας του, άλλαξε την κατεύθυνση της Αιγύπτου, απομακρυνόμενος από κάποιες οικονομικές και πολιτικές αρχές του Νασερισμού, επιτρέποντας, αν και με δειλά βήματα, τον πολυκομματισμό, τη στιγμή που μέχρι τότε μοναδικό και κυρίαρχο κόμμα ήταν η Αραβική Σοσιαλιστική Ένωση του Νάσερ και ακολουθώντας μια άλλη οικονομική πολιτική, όχι τόσο ασφυκτικά παρεμβατική.

Τον Οκτώβριο του 1973, με τον Πόλεμο του Γιομ Κιπούρ, οδήγησε την Αίγυπτο στην απελευθέρωση των αιγυπτιακών περιοχών που είχε καταλάβει το Ισραήλ στον Πόλεμο των Έξι Ημερών του 1967 (Χερσόνησο του Σινά και Λωρίδα της Γάζας), αναδεικνυόμενος σε ήρωα της Αιγύπτου και για ένα διάστημα, ολόκληρου του αραβικού κόσμου. Δεν αρκέστηκε όμως εκεί, κάνοντας μια γιγάντια στροφή και υπογράφοντας, μετά από μακρές συνομιλίες, την ισραηλινο-αιγυπτιακή Συνθήκη Ειρήνης, με τον ισραηλινό πρωθυπουργό Μέναχεμ Μπέγκιν. Η στροφή αυτή τού χάρισε το Νομπέλ Ειρήνης, αλλά τον κατέστησε εξαιρετικά μισητό μεταξύ των Αράβων, γεγονός που οδήγησε στην αποβολή της Αιγύπτου από την Αραβική Ένωση (νυν Αραβικό Σύνδεσμο) και στη δολοφονία του κάποια χρόνια αργότερα.
Ζαν Γκωτερέν

Ο Ζαν Γκωτερέν (γαλλικά: "Jean Gautherin", 19 Δεκεμβρίου 1840 – 21 Ιουλίου 1890) ήταν Γάλλος γλύπτης. Γεννήθηκε στις 19 Δεκεμβρίου του 1840 σ' ένα χωριό της κεντρικής Γαλλίας στο νομό της Νιέβρ (Nievre) και καταγόταν από οικογένεια χωρικών. Το 1864, σε ηλικία 24 ετών, μπήκε στη Σχολή Καλών Τεχνών του Παρισιού και μαθήτευσε στα εργαστήρια του Σαρλ Αλφόνς Γκυμερύ (Charles – Alphonse Gumery, 1827 – 1871) και του Ωγκυστέν Ντυμόν (Augustin Dumont, 1801 – 1884). Από το 1865 άρχισε να εκθέτει τα έργα του στο Σαλόν του Παρισιού.

Ο Γκωτερέν ανέλαβε πολλές δημόσιες παραγγελίες για το Δημαρχείο του Παρισιού (Hotel de Ville), το Μέγαρο του Τροκαντερό, τον καθεδρικό ναό του Νεβέρ (Nevers), τον καθεδρικό ναό της Μασσαλίας, το καζίνο του Μόντε Κάρλο. Φιλοτέχνησε τα έργα: «Clotilde de Surville» (1878), «Χαμένος Παράδεισος» (1881, Paradis perdu), «Εργασία» (1884), «Η Πόλη των Παρισίων» (1892, Δημαρχείο του Παρισιού). Το πιο διάσημο έργο του είναι ο ορειχάλκινος ανδριάντας το Γάλλου φιλοσόφου Ντιντερό (Diderot, 1886) στο Μπουλβάρ Σαιν-Ζερμαίν στο Παρίσι. Στο Κοιμητήριο της Μονμάρτρης έχει φιλοτεχνήσει την προτομή του δασκάλου του, Σαρλ Γκυμερύ. Πολλά γλυπτά του βρίσκονται στη Γλυπτοθήκη Νυ Κάρλσμπεργκ (Ny Carlsberg) στην Κοπεγχάγη.
Από τη Γη στη Σελήνη

Το Από τη Γη στη Σελήνη (τίτλος πρωτοτύπου "De la Terre à la Lune"), είναι ένα μυθιστόρημα επιστημονικής φαντασίας του Γάλλου θεμελιωτή του είδους Ιουλίου Βερν, ένα από τα πρώτα του έργα. Δημοσιεύθηκε το έτος 1865. Διηγείται, με φαντασία και χιούμορ, την ιστορία του προέδρου ενός συλλόγου βετεράνων του Αμερικανικού Εμφύλιου, του Μπάρμπικέιν, ο οποίος αποφασίζει να κατασκευάσει ένα τεράστιο κανόνι, την «Κολομπιάδα», και να εκτοξεύσει με αυτό ένα βλήμα ως τη Σελήνη. Μετά την παρέμβαση ενός τολμηρού Γάλλου, του Μισέλ Αρντάν, στο τέλος του μυθιστορήματος εκτοξεύονται μέσα στο βλήμα και τρεις άνθρωποι: ο Μπάρμπικέιν, ο Αρντάν και ο πλοίαρχος Νίκολ.

Το μυθιστόρημα είναι αξιοσημείωτο ως προς το ότι ο Βερν επεχείρησε ορισμένους προσεγγιστικούς υπολογισμούς σχετικά με τις προδιαγραφές του κανονιού και, με δεδομένη την έλλειψη στοιχείων πάνω στο θέμα κατά την εποχή του, μερικοί από τους αριθμούς που δίνει είναι εκπληκτικά κοντά στην πραγματικότητα. Το εγχείρημα είναι στ' αλήθεια δυνατό για μη επανδρωμένη πτήση, αλλά μη πρακτικό για επανδρωμένο βλήμα, αφού το μήκος του κανονιού θα πρέπει να ήταν χιλιόμετρα για την επίτευξη της ταχύτητας διαφυγής με περιορισμένη επιτάχυνση ώστε να μπορούν να επιβιώσουν οι επιβάτες.
Νίκο Πιροσμάνι

Ο Νίκο Πιροσμάνι (Γεωργιανή γλώσσα: ნიკო ფიროსმანი ή Νίκο Πιροσµανασβίλι 1862-1918) ήταν αυτοδίδακτος Γεωργιανός λαϊκός ζωγράφος. Θεωρείται ο Θεόφιλος της Γεωργίας γιατί η ζωή του μοιάζει με αυτή του Έλληνα ζωγράφου Θεόφιλου Χατζημιχαήλ. Ο Πιροσμάνι ήταν ένας ζωγράφος "πριμιτίφ", ιδιαίτερος, αφανής, σεµνός και περιφρονηµένος. Πέθανε φτωχός, αφήνοντας πολλές ζωγραφιές στους τοίχους των καπηλειών της Τιφλίδας.
Χοσέ Μιγκέλ Γκόμες

Ο Χοσέ Μιγκέλ Γκόμες ("Jose Miguel Gómez", 6 Ιουλίου 1858 – 13 Ιουνίου 1921) ήταν Κουβανός στρατηγός στον Πόλεμο για την ανεξαρτησία της Κούβας και μετέπειτα πρόεδρος της χώρας.
Λάμπρος Ευταξίας

Ο Λάμπρος Ευταξίας (18 Ιουνίου 1905 - 3 Δεκεμβρίου 1996) ήταν Έλληνας πολιτικός, συλλέκτης έργων τέχνης και ευεργέτης.
Τζοβανόττι

Ο Λορέντσο Κερουμπίνι (Lorenzo Cherubini) ή αλλιώς με το καλλιτεχνικό του ψευδώνυμο Τζοβανόττι (Jovanotti) είναι Ιταλός τραγουδοποιός και ράπερ. Γεννήθηκε στη Ρώμη στις 27 Σεπτεμβρίου του 1966. Στις 6 Σεπτεμβρίου του 2008 παντρεύτηκε την Francesca Valiani στην Κορτόνα, απ' όπου κατάγεται ο Τζοβανόττι. Η κόρη τους, Τερέζα, γεννήθηκε το 1998. Για εκείνη έχει αφιερώσει το τραγούδι του «Per te», μία από τις επιτυχίες του δίκου «Capo Horn»
Αριέλ Σαρόν

Ο Αριέλ Σαρόν (εβραϊκά: אריאל שרון, γεννημένος ως Αριέλ Σάινερμαν, στις 26 Φεβρουαρίου 1928, πέθανε στις 11 Ιανουαρίου 2014) ήταν Ισραηλινός πολιτικός και πρώην στρατηγός, που χρημάτισε 11ος Πρωθυπουργός του Ισραήλ. Υπήρξε διοικητής στον ισραηλινό στρατό (Τζαχάλ) από τη σύστασή του το 1948. Συμμετείχε στον πόλεμο της Ανεξαρτησίας του 1948, τη σφαγή στην Κίμπια το 1953, στον πόλεμο του Σουέζ το 1956, τον πόλεμο των Έξι Ημερών το 1967 και τον πόλεμο του Γιομ Κιπούρ το 1973.

Μετά τη συνταξιοδότησή του από το στρατό, εντάχθηκε στο ακροδεξιό κόμμα Λικούντ, υπηρετώντας σε αρκετά υπουργικά πόστα στις κυβερνήσεις του κόμματος τις περιόδους 1977-1992 και 1996-1999. Κατά την περίοδο του Πολέμου του Λιβάνου του 1982, από την θέση του υπουργού Άμυνας της Κυβέρνησης Μπεγκίν, διέταξε την προώθηση του Ισραηλινού Στρατού μέχρι την Βηρυτό, ενώ κατηγορήθηκε επίσημα, με βάση την έκθεση της Επιτροπής Kahan, ως «προσωπικά υπεύθυνος» για τα γεγονότα της Σφαγής της Σάμπρα και της Σατίλα, καθώς δεν έλαβε υπόψιν την προοπτική αιματοχυσίας από τους φαλαγγίτες στα στρατόπεδα προσφύγων, ούτε παρεμπόδισε την εισβολή τους. 

Το 2000, έγινε αρχηγός του Λικούντ, υπηρετώντας ως Πρωθυπουργός του Ισραήλ από το 2001 έως τις αρχές Ιανουαρίου του 2006, όταν και υπέστη εγκεφαλική αιμορραγία, η οποία τον άφησε σε κωματώδη κατάσταση μέχρι τον θάνατό του, στις 11 Ιανουαρίου 2014.
Ματωμένα χώματα

Τα Ματωμένα χώματα είναι ένα από τα πιο γνωστά μυθιστορήματα της Διδώς Σωτηρίου. Εκδόθηκε για πρώτη φορά στην Αθήνα το 1962 και έχει μεταφραστεί σε πολλές γλώσσες (μεταξύ των οποίων αγγλικά, βουλγαρικά, εσθονικά, γαλλικά, γερμανικά κ.ά.). Σύμφωνα με τον εκδοτικό οίκο Κέδρο, μέχρι το 2008 είχε κυκλοφορήσει σε περισσότερα από 400.000 αντίτυπα.
Καρλ Τέοντορ Ρόμπερτ Λούτερ

Ο Καρλ Τέοντορ Ρόμπερτ Λούτερ ("Karl Theodor Robert Luther ", 16 Απριλίου 1822 – 15 Φεβρουαρίου 1900), γνωστότερος ως Ρόμπερτ Λούτερ, ήταν ένας Γερμανός αστρονόμος, ο οποίος ανεκάλυψε συνολικά 24 αστεροειδείς παρατηρώντας από το Ντίσελντορφ.

Ο Λούτερ γεννήθηκε στο Σβάιντνιτς (Schweidnitz) της Σιλεσίας, τη σημερινή Σβίντνιτσα (Świdnica) της Πολωνίας, και σπούδασε φιλοσοφία, μαθηματικά και αστρονομία στο Μπρεσλάου (το σημερινό Βρότσλαβ) και στο Βερολίνο. Από το 1848 εργαζόταν στο Αστεροσκοπείο του Ντίσελντορφ, του οποίου έγινε διευθυντής το 1851. Το 1855 ανακηρύχθηκε επίτιμος διδάκτορας του Πανεπιστημίου της Βόννης.

Ο πρώτος αστεροειδής που ανακαλύφθηκε από τον Λούτερ ήταν ο 17 Θέτις (το 1852) και ο τελευταίος ο 288 Γλαύκη (το 1890). Δύο από τους αστεροειδείς που ανεκάλυψε είναι σήμερα γνωστό ότι έχουν ασυνήθιστες ιδιότητες: ο διπλός αστεροειδής 90 Αντιόπη και η Γλαύκη, που είναι ο βραδύτερα περιστρεφόμενος αστεροειδής στο Ηλιακό Σύστημα από όσους είναι γνωστή η περίοδος περιστροφής τους.
Καφέ Λα Ροτόντ

thumb|right|250px|Το Καφέ Λα Ροτόντ, Παρίσι 2011.
Το Καφέ Λα Ροτόντ (Café La Rotonde) είναι ένα από τα πιο ιστορικά και παραδοσιακά καφενεία και μπρασερί στο Παρίσι και από τα πιο γνωστά σημεία συνάντησης συγγραφέων και καλλιτεχνών. Βρίσκεται στη Λεωφόρο Μονπαρνάς (105, Blvd du Montparnasse) στην Αριστερή Όχθη (Rive Gauche) του Σηκουάνα, πολύ κοντά και σε άλλα διάσημα «φιλολογικά» καφέ της γαλλικής πρωτεύουσας: Λα Κουπόλ, Λε Σελέκτ και Λε Ντομ. (Μετρό: Vavin).

Το Καφέ Λα Ροτόντ ιδρύθηκε το 1910 από τον Βικτόρ Λιμπιόν (Victor Libion) και ήταν προσφιλής τόπος συνάντησης της παριζιάνικης διανόησης κατά τη διάρκεια του Μεσοπολέμου. Ο Πάμπλο Πικάσο, ο οποίος είχε εκεί κοντά το εργαστήριό του, ήταν φανατικός θαμώνας του. Στο Καφέ Λα Ροτόντ σύχναζε και ο ζωγράφος Αμεντέο Μοντιλιάνι (Amedeo Modigliani), ο οποίος συνήθιζε να αυτοπαρουσιάζεται στους θαμώνες ως «Μοντιλιάνι, ζωγράφος και Εβραίος», ζητώντας να φιλοτεχνήσει το πορτρέτο τους. Με τον τρόπο αυτό συστήθηκε το 1914 στην Αγγλίδα ζωγράφο Νίνα Χάμνετ (Nina Hamnett, 1890 – 1956) κι έτσι ξεκίνησε η στενή φιλία τους. 

Το περιβάλλον και η ατμόσφαιρα στο Καφέ Λα Ροτόντ έχουν απαθανατιστεί από πολλούς καλλιτέχνες, που και οι ίδιοι σύχναζαν σ’ αυτό, όπως ο Ντιέγκο Ριβέρα, ο Φεδερίκο Καντού και ο Λεονάρ Φουζιτά, ο οποίος απεικόνισε έναν καυγά στο καφέ στο χαρακτικό του «Στο Λα Ροτόντ» (1925). Ο Πικάσο ζωγράφισε ένα δείπνο στο καφέ στον πίνακά του «Στο Καφέ Λα Ροτόντ» (1901), καθώς και ο Ρώσος καλλιτέχνης Αλεξάντρ Γιάκοβλεφ σ’ ένα έργο του με τον ίδιο τίτλο «Στο Καφέ Λα Ροτόντ».

Σήμερα, το Καφέ Λα Ροτόντ έχει διατηρήσει τη «μποέμικη» γοητεία του και εξακολουθεί να αποτελεί χώρο συνάντησης καλλιτεχνών, συγγραφέων και διανοούμενων της γαλλικής πρωτεύουσας.
Σαυρίσχια

Τα Σαυρίσχια (Saurischia, από τα ελληνικά "σαύρος" και "ισχίον") είναι μία από τις δύο τάξεις, ή βασικές κατηγορίες, δεινοσαύρων. Το 1888, ο Χάρι Σίλεϊ ταξινόμησε τους δεινόσαυρους σε δύο τάξεις με βάση την δομή του ισχίου τους. Τα σαυρίσχια διαχωρίζονται από τα ορνιθίσχια από την διατήρηση της αρχέγονης διάταξης των οστών του ισχίου.

Όλοι οι σαρκοφάγοι δεινόσαυροι (τα θηριόποδα) είναι σαυρίσχιοι, καθώς και ένας από τους κύριους κλάδους φυτοφάγων δεινόσαυρων, τα σαυροποδόμορφα. Στο τέλος της Κρητιδικής περιόδου, όλα τα σαυρίσχια πλην των πτηνών εξαφανίστηκαν. Αυτό αναφέρεται και ως συμβάν εξαφάνισης Κρητιδικού-Τριτογενούς. Τα σύγχρονα πτηνά, ως άμεσοι απόγονοι μίας ομάδας θηριόποδων δεινοσαύρων, θεωρούνται υπο-κλάδος των σαυρίσχιων δεινοσαύρων στην φυλογενετική ταξινόμηση.
PubMed Central

Η PubMed Central είναι ελεύθερη ψηφιακή βιβλιογραφική βάση δεδομένων. Περιλαμβάνει βιβλιογραφικές αναφορές που σχετίζονται με τομείς των βιοϊατρικών επιστημών και των επιστημών υγείας. Αναπτύχθηκε από το online σύστημα αναζήτησης βιοϊατρικής βιβλιογραφίας Entrez PubMed. Η PubMed Central συστάθηκε από την Αμερικανική Εθνική Ιατρική Βιβλιοθήκη ("National Library of Medicine", NLM) των ΗΠΑ ως ένα online αρχείο άρθρων βιοϊατρικών άρθρων.

Το πλήρες κείμενο όλων των άρθρων της PubMed Central είναι διαθέσιμο ελεύθερα. Κάποιοι συμμετέχοντες εκδότες, ωστόσο, καθυστερούν την έκδοση των άρθρων τους για ένα σταθερό διάστημα από την δημοσίευση (συχνά έξι μήνες).

Τον Ιούλιο του 2010 το αρχείο περιείχε σχεδόν 1 εκατομμύριο αντικείμενα, συμπεριλαμβανομένων άρθρων, συντακτικών σημειωμάτων και επιστολών. Φαίνεται ότι αυξάνεται κατά 7% κατ' έτος. Τον Αύγουστο του 2004, τα PubMed Central, PubMed και συναφείς υπηρεσίες της Εθνικής Βιβλιοθήκης Ιατρικής διαχειρίζονταν περίπου 1.300 αιτήσεις το δευτερόλεπτο, και παρείχαν 1,3 TB δεδομένων την ημέρα.
Ζεφ Λαμπώ

Ο Ζεφ Λαμπώ (Jef Lambeaux, Αμβέρσα 14 Ιανουαρίου 1852 – Βρυξέλλες 5 Ιουνίου 1908) ήταν Βέλγος γλύπτης. Σπούδασε στην Ακαδημία Καλών Τεχνών της Αμβέρσας, στο εργαστήριο γλυπτικής του Ζοζέφ Χέεφς (Joseph Geefs).
Αλπική ζώνη

Το αλπικό λιβάδι της [[Δρακόλιμνη]]ς (όρος [[Τύμφη]], [[Ελλάδα]]), ευρισκόμενο σε υψόμετρο περίπου 2.050 μέτρων.
Αλπική ζώνη και αλπικό λιβάδι είναι δύο αλληλοπροσδιοριζόμενοι όροι που περιγράφουν τη ζωή σε μεγάλα υψόμετρα. Πιο συγκεκριμένα:
* "Αλπική" ή "εξωδασική" καλείται η υψομετρική ζώνη ενός βουνού, εντός της οποίας επικρατούν τέτοιες συνθήκες που καθιστούν αδύνατη την ευδοκίμηση δέντρων, επιτρέπουν όμως λιγότερο σύνθετες μορφές χλωρίδας. Αποτελεί την ανώτερη ζώνη βλάστησης και φτάνει έως την κορυφή, με εξαίρεση κάποια πάρα πολύ ψηλά βουνά (π.χ. Ελμπρούς, Έβερεστ) που οι κορυφές τους καλύπτονται από μόνιμους παγετώνες.
* "Αλπικά λιβάδια" ονομάζονται τα οικοσυστήματα που αναπτύσσονται εντός της αλπικής ζώνης. Αν και η λέξη λιβάδι παραπέμπει σε επίπεδη μορφολογία, στη συγκεκριμένη περίπτωση μπορεί να περιλαμβάνει επίσης πλαγιές και σχετικά ανώμαλο έδαφος. Ονομάζονται επίσης "αλπικές τούνδρες", επειδή η εικόνα τους μοιάζει με τις τούνδρες των αρκτικών περιοχών.
Διπλωματία

Διπλωματία ονομάζεται η τέχνη και πρακτική της διεξαγωγής διαπραγματεύσεων μεταξύ εκπροσώπων ομάδων ή κρατών. Συνήθως αναφέρεται στην διεθνή διπλωματία, τη διεξαγωγή δηλαδή διεθνών σχέσεων μέσω της αλληλεπίδρασης επαγγελματιών διπλωματών σχετικά με θέματα που αφορούν την ειρήνη, το εμπόριο, τον πόλεμο, την οικονομία, τον πολιτισμό, το περιβάλλον και τα ανθρώπινα δικαιώματα. Οι διεθνείς συνθήκες συνήθως διαπραγματεύονται από διπλωμάτες πριν την επικύρωσή τους από τους πολιτικούς. Σε λιγότερο επίσημο ή κοινωνικό επίπεδο η διπλωματία είναι η απόπειρα απόκτησης στρατηγικού πλεονεκτήματος ή εύρεσης κοινά αποδεκτών λύσεων σε μια κοινή πρόκληση, μέσω της παράθεσης επιχειρημάτων και δηλώσεων με ήπιο και ευγενικό τρόπο, χωρίς διαπληκτισμούς.
Κέδρος Αγίας Μαρίνας Σκυλλούρας

Ο Κέδρος Αγίας Μαρίνας Σκυλλούρας είναι κυπριακή ποδοσφαιρική ομάδα με έδρα την Αγία Μαρίνα Σκυλλούρας της επαρχίας Λευκωσίας. Η ομάδα ιδρύθηκε το 1967 στο κατεχόμενο μαρωνίτικο χωριό της Αγίας Μαρίνας (Σκυλλούρας). Χρώματα της ομάδας είναι το πράσινο και το άσπρο.
Η Συμμορία των Δώδεκα

Η Συμμορία των Δώδεκα (αγγλικά: "Ocean's Twelve") είναι αμερικανική κωμική περιπέτεια παραγωγής 2004, σε σκηνοθεσία Στίβεν Σόντερμπεργκ. Aποτελεί το δεύτερο μέρος της τριλογίας και όπως στην πρώτη ταινία πρωταγωνιστούν οι Τζορτζ Κλούνεϊ, Μπραντ Πιτ, Ματ Ντέιμον, Άντι Γκαρσία, Μπέρνι Μακ, Ντον Τσιντλ και η Τζούλια Ρόμπερτς, ενώ στο καστ προστίθενται οι Κάθριν Ζέτα-Τζόουνς, Βενσάν Κασέλ και Άλμπερτ Φίνεϊ. 

Το 2007 κυκλοφόρησε η τρίτη και τελευταία ταινία "Η Συμμορία των Δεκατριών" (Ocean's Thriteen).
Αυτοπροσωπογραφία με το Θάνατο Βιολιστή

Η Αυτοπροσωπογραφία με το Θάνατο Βιολιστή ("Selbstporträt mit fiedelndem Tod") είναι ελαιογραφία του Ελβετού ζωγράφου Άρνολντ Μπαίκλιν. Το έργο δημιουργήθηκε κατά τη διάρκεια της διαμονής του καλλιτέχνη στο Μόναχο.
Triple-DES

Το Triple-DES είναι κρυπτοσύστημα το οποίο αποτελείται από 3 συστήματα DES σε σειρά. Η έξοδος δηλαδή του πρώτου συστήματος είναι η είσοδος του δευτέρου του οποίου η έξοδος είναι η είσοδος του τρίτου. Σχηματικά formula_1. Αποδίδει καλύτερη κρυπτογράφηση διότι πρέπει να υποκλαπούν 3 κλειδιά και όχι ένα.
Α.Σ. Ποντίων Δραπετσώνας

O Α.Σ. Ποντίων Δραπετσώνας είναι ποδοσφαιρικός σύλλογος του Πειραιά, με έδρα τη Δραπετσώνα. Επίσημο έτος ίδρυσης του συλλόγου είναι το 1928, έχει χρώματα το μπλε και το λευκό και έμβλημα τον Ποντιακό αετό. Έδρα του αποτελεί το Δημοτικό Γήπεδο Δραπετσώνας «Γιάννης Βάζος», χωρητικότητας 1.150 θεατών. 

Στο παρελθόν είχε λάβει μέρος αρκετές φορές στο πρωτάθλημα της Δ' Εθνικής. Αυτό το διάστημα μετέχει στις ερασιτεχνικές κατηγορίες της ΕΠΣ Πειραιά.
Σταύρος Λαμπρινίδης

Ο Σταύρος Λαμπρινίδης (6 Φεβρουαρίου 1962-) είναι Έλληνας νομικός και πολιτικός. Διετέλεσε υπουργός εξωτερικών της Ελλάδας ενώ σήμερα είναι ειδικός εντεταλμένος της Ευρωπαϊκής Ένωσης για τα ανθρώπινα δικαιώματα.
Γκυστάβ Κρωκ

Ο Γκυστάβ Αντόλφ Ντεζιρέ Κρωκ (Gustave Adolphe Désiré Crauk, Βαλανσιέν 16 Ιουλίου 1827 – Μεντόν 17 Νοεμβρίου 1905) ήταν Γάλλος γλύπτης, Φοίτησε αρχικά στην Ακαδημία ζωγραφικής και γλυπτικής της γενέτειράς του Βαλανσιέν (Valenciennes) και συνέχισε τις σπουδές του το 1845 στη Σχολή Καλών Τεχνών του Παρισιού, στο εργαστήριο του διάσημου γλύπτη Ζαν-Ζακ Πραντιέ (Jean-Jacques Pradier, 1790 – 1852).

"Λυκόφως" (1871). Έργο του Γκυστάβ Κρωκ. [[Παρίσι]], Κήπος των ΕξερευνητώνΤο 1851 κέρδισε το Βραβείο της Ρώμης (Prix de Rome) με το έργο του «Οι Έλληνες και οι Τρώες ερίζουν για το σώμα του Πατρόκλου» (Grecs et Troyens se disputant le corps de Patrocle) και μέχρι το 1856 έζησε στην Ιταλία. Μετά την επιστροφή του στο Παρίσι, εξέθεσε στο Σαλόν πολλές προτομές ιστορικών και στρατιωτικών προσωπικοτήτων («Ο στρατηγός Καμού», 1853, Μουσείο Ορσέ) και αλληγορικές μορφές («Νεότητα και Έρως», μάρμαρο, Μουσείο της Βαλανσιέν). 

Ο Κρωκ ήταν πολύφατος καλλιτέχνης, αναλαμβάνοντας πολυάριθμες κρατικές παραγγελίες για έργα στο Λούβρο, την Όπερα Γκαρνιέ, τις Εκκλησίες του Αγίου Ευσταθίου και της Αγίας Τριάδας (Τρινιτέ), το Παρεκκλήσιο της Σορβόννης, το Μουσείο του Λουξεμβούργου, την Εκκλησία Σακρέ-Κερ, το Δημαρχείο του 6ου διαμερίσματος του Παρισιού.

Ανάμεσα στα πιο αξιόλογα γλυπτά έργα του, που βρίσκονται στο Παρίσι, περιλαμβάνονται: «Μνημείο του ναύαρχου Κολινιύ» (1889, Οδός Ριβολί 160), «Αέτωμα της Πτέρυγας Μαρσάν» στο Λούβρο, «Λυκόφως» (1871, Κήπος των Εξερευνητών ή Μάρκο Πόλο), «Κρήνη βουκολική» (1884, Πλατεία Εντμόν Ροστάν), «Ιατρική» και «Χειρουργική» (Σχολή Ιατρικής), «Σωφροσύνη» (Εκκλησία Τρινιτέ), «Ντρουαί» και «Δουνκέρκη» (1867, Σταθμός του Βορά), «Η Μάχη του Κένταυρου» (1880 -1900, Δημαρχείο 6ου διαμερίσματος Παρισιού). Φιλοτέχνησε επίσης το ταφικό μνημείο του Γάλλου συγγραφέα Εντμόν Αμπού (Edmond About) στο Κοιμητήριο Περ Λασαίζ (Cimetière du Père Lachaise) του Παρισιού.
Σπίθα Νίκαιας

O Αθλητικός Σύλλογος Σπίθα Νίκαιας είναι ποδοσφαιρικός σύλλογος που εδρεύει στη Νίκαια Αττικής και ανήκει στη δύναμη της Ε.Π.Σ. Πειραιώς. Επίσημο έτος ίδρυσης του συλλόγου είναι το 1950, έχει έμβλημα την Ολυμπιακή δάδα και χρώματα το κόκκινο και το λευκό. Έδρα του αποτελεί το Δημοτικό Γήπεδο Νίκαιας, χωρητικότητας 4.361 θέσεων.

Στα τέλη της δεκαετίας του '80 η ομάδα αγωνίστηκε δυο σεζόν στη Δ΄ Εθνική (1985 ως 1987). Επίσης, το 1976 κατέκτησε το Κύπελλο της ΕΠΣΠ. Τη σεζόν 2010-2011 αγωνίστηκε στη Β΄ κατηγορία της ΕΠΣ Πειραιά, από την οποία υποβιβάστηκε.
Γρηγόρης Βαλκανάς

Ο Γρηγόρης Βαλκανάς (1916-1940) υπήρξε διακεκριμένος πιλότος της ελληνικής Πολεμική Αεροπορίας. 

Ο Σμηνίας (Ιπτ.) Γρηγόρης Βαλκάνας γεννήθηκε το 1916 στους Χράνους Αρκαδίας, τον Αύγουστο του 1936, κατατάχθηκε στη Σχολή Αεροπορίας (Τμήμα Υπαξιωματικών ) και αποφοίτησε τον Σεπτέμβριο του 1938 με τον βαθμό του Σμηνία και ειδικότητα Χειριστή.

Στις 18 Νοεμβρίου 1940, κατά τη διάρκεια του Ελληνο-ιταλικού πολέμου (1940) καί κατά την εκτέλεση διατεταγμένης αποστολής περιπολίας με α/φ PZL P.24 της Μοίρας Διώξεως, ενεπλάκη σε αερομαχία με ιταλικά αεροπλάνα διώξεως στην περιοχή Ιβάν Αλβανίας, Β.Α της Κορυτσάς.
Ο Σμηνίας Γρηγόρης Βαλκανάς συμμετείχε σε Αερομαχία στην οποία ενεπλάκησαν πέντε ελληνικά P.Z.L. των 22 Μ.Δ. και 23 Μ.Δ. με ιταλικά καταδιωκτικά και βομβαρδιστικά αεροπλάνα, όπου όταν εξαντλήθηκαν τα πυρομαχικά του, εξετέλεσε επίθεση αυτοκτονίας.
Ο Βαλκανάς ήταν ο μόνος από τους χειριστές της 23ης Μοίρας που δεν είχε ακόμα στο ενεργητικό του κατάρριψη εχθρικού αεροσκάφους. Την αερομαχία πάνω από τη Μόροβα τη θεώρησε σαν την ευκαιρία που ζητούσε και που δεν του είχε παρουσιαστεί ως τότε. Όταν, μετά από συνεχή ανταλλαγή πυρών, εξαντλήθηκαν τα πυρομαχικά του, χωρίς ακόμα να έχει πετύχει τον σκοπό του, αποφασισμένος να μην επιστρέψει άπρακτος στη βάση του, έκανε επίθεση αυτοκτονίας, πέφτοντας με το αεροσκάφος του πάνω σε ένα ιταλικό καταδιωκτικό. Η σύγκρουση ήταν μοιραία.
Τα δύο αεροπλάνα έπεσαν φλεγόμενα στο έδαφος και τα πληρώματα τους απανθρακώθηκαν.
Κυβέρνηση Αλέξανδρου Ζαΐμη 1927

Η Κυβέρνηση Αλέξανδρου Ζαΐμη 1927 (Αύγουστος 1927 - Φεβρουάριος 1928) - η δεύτερη συνεχόμενη κυβέρνηση Ζαΐμη σχηματίστηκε στις 17 Αυγούστου 1927, όταν λύθηκε η υπουργική κρίση που διέλυσε την προηγούμενη κυβέρνηση. Μετά την αποχώρηση των μελών του Λαϊκού κόμματος από την οικουμενική κυβέρνηση, εξαιτίας της διαφωνίας τους με την πολιτική του υπουργού Οικονομικών Γεώργιου Καφαντάρη, οι πολιτικοί αρχηγοί αποφάσισαν να συνεχίσουν την κυβέρνηση συνεργασίας χωρίς το Λαϊκό κόμμα. Η κυβέρνηση, που δεν ήταν πλέον οικουμενική, εξακολουθούσε ωστόσο, - με το Κόμμα των Ελευθεροφρόνων - να αντιπροσωπεύει τις κυριότερες παρατάξεις της πολιτικής ζωής της χώρας. Η κυβέρνηση, πράγματι, πήρε ψήφο εμπιστοσύνης από τη Βουλή, στις 22 Αυγούστου, με 159 "υπέρ". 

Το Φεβρουάριο του 1928, η διαφωνία Παπαναστασίου - Μεταξά οδήγησε σε μια ακόμη παραίτηση της κυβέρνησης. Συγκεκριμένα, στο υπουργικό συμβούλιο της 3ης Φεβρουαρίου, ο Αλέξανδρος Παπαναστασίου διαφώνησε με τον τρόπο που χειρίστηκε τις συμβάσεις οδοποιίας ο αρμόδιος υπουργός, Ιωάννης Μεταξάς. Αν και έγιναν προσπάθειες να βρεθεί μια μέση λύση, η επιμονή του Μεταξά να μη συνεργασθεί, πλέον, με το κόμμα της Δημοκρατικής Ένωσης προκάλεσε αγεφύρωτη ρήξη. Ο Πρόεδρος της Δημοκρατίας, μετά την παραίτηση Ζαΐμη, έδωσε την εντολή σχηματισμού κυβέρνησης στο Γεώργιο Καφαντάρη. Μετά από διαβουλεύσεις με τους Μιχαλακόπουλο και Μεταξά, και αφού κανείς δεν ήθελε να προσφύγουν στη λαϊκή ετυμηγορία, οι τρεις αρχηγοί αποφάσισαν να συνεχίσουν την κυβέρνηση συνεργασίας χωρίς τη Δημοκρατική Ένωση. Ωστόσο, η διαφωνία για τις συμβάσεις οδοποιίας δεν ήταν παρά ένα τυχαίο επεισόδιο που ήρθε να αποκαλύψει την ουσιαστική διάσταση απόψεων μεταξύ των πολιτικών θέσεων του Μεταξά και του Παπαναστασίου: Όπως έγραψε η εφημερίδα Εμπρός στο ρεπορτάζ εκείνων των ημερών :" «...ο κ. Μεταξάς..αδυνατεί να συνεργασθή με τον κ. Παπαναστασίου λόγω της αριστεριζούσης (κομμουνιστικής) πολιτικής την οποία ούτος τηρεί έναντι των κοινωνικών και πολιτικών ζητημάτων...»"
Μάριο Σιμάρρο

Ο Μάριο Σιμάρρο ("Mario Antonio Cimarro Paz", 1 Ιουνίου 1971) είναι Κουβανός ηθοποιός. Έχει πρωταγωνιστήσει σε μεγάλες επιτυχίες τηλενουβέλων, όπως η Κορίνα, η αγριόγατα, τα Κρυφά πάθη, η La usurpadora και το El cuerpo del deseo.
Ιωάννης Δεμερτζής

Ο Ιωάννης Δεμερτζής ήταν Έλληνας Μακεδονομάχος, οπλαρχηγός από τις Σέρρες.
Χιούστον Ρόκετς

Οι Χιούστον Ρόκετς (αγγλικά: "Houston Rockets") είναι επαγγελματική ομάδα καλαθοσφαίρισης που συμμετέχει στο πρωτάθλημα του NBA. Έδρα τους είναι το Χιούστον στην πολιτεία του Τέξας. Συμμετέχουν στην Δυτική Περιφέρεια, στην κατηγορία Southwest. Προπονητής τους είναι ο Στίφεν Σίλας. Ιδρύθηκαν το 1967 στο Σαν Ντιέγκο της Καλιφόρνια ως "Σαν Ντιέγκο Ρόκετς", ενώ το 1971 μετακόμισαν στο Χιούστον και μετονομάστηκαν σε "Χιούστον Ρόκετς". 

Έχουν κατακτήσει δύο φορές το πρωτάθλημα του NBA, το 1994 και το 1995. Στην ομάδα έχουν αγωνιστεί παίκτες όπως οι Κλάιντ Ντρέξλερ, Μόσες Μαλόουν, Χακίμ Ολάζουον, Σκότι Πίπεν, Στίβ Φράνσις, Τρέισι Μακ Γκρέιντι, Γιάο Μινγκ και Τζέιμς Χάρντεν. Στην ομάδα έχουν αγωνιστεί και οι Έλληνες Βασίλης Σπανούλης, Ιάκωβος Τσακαλίδης και ο Κώστας Παπανικολάου. Έδρα τους είναι το Toyota Center, χωρητικότητας 18.043 ατόμων.
Κόζιμο Καλιάντρο

Ο Κόζιμο Καλιάντρο (Cosimo Caliandro, 11 Μαρτίου 1982 – 10 Ιουνίου 2011) ήταν Ιταλός δρομέας μεσαίων αποστάσεων. Αναδείχθηκε πρωταθλητής Ευρώπης στον κλειστό στίβο, στα 3.000 μέτρα, το 2007 στο Μπέρμιγχαμ. Η πορεία του ανακόπηκε εξαιτίας του αδόκητου θανάτου του σε δυστύχημα με μοτοσυκλέτα.
Λεόν-Μαξίμ Κολινιόν

Ο Λεόν-Μαξίμ Κολινιόν ("Léon-Maxime Collignon", 9 Νοεμβρίου 1849 - 15 Οκτωβρίου 1917) ήταν Γάλλος κλασικός αρχαιολόγος και ιστορικός της τέχνης των ελληνικών γλυπτών.
Casino de Paris

Το Casino de Paris (Καζινό ντε Παρί) είναι ένα από τα πιο διάσημα μουσικά θέατρα (μιούζικ – χωλ) του Παρισιού. Βρίσκεται στην Οδό του Κλισί (16, Rue de Clichy) της συνοικίας «Νουβέλ Ατέν» (Nouvelle Athènes), με πρόσβαση από τους κοντινούς σταθμούς του μετρό “Trinité” ή “Saint – Lazare”. Παρά την ψευδεπίγραφη ονομασία του, δεν πρόκειται για καζίνο ή χαρτοπαικτική λέσχη, αλλά για μουσικό θέατρο, όπου παρουσιάζονται μουσικές επιθεωρήσεις, μπαλέτα, παντομίμες και διάφορες ψυχαγωγικές ατραξιόν.

Η ιστορία του ανατρέχει στο 18ο αιώνα, όταν ο δούκας Ρισελιέ (Duc de Richelieu) δημιούργησε στη θέση αυτή γύρω στο 1730 ένα ανοιχτό χώρο θεάματος, όπου ανέβαιναν ψυχαγωγικές παραστάσεις. Το Καζινό ντε Παρί, ως μουσικό θέατρο, ανεγέρθηκε το 1890 στην τοποθεσία μιας ρωμαϊκής έπαυλης, γνωστής ως «Κήπος του Τίβολι» (Jardin de Tivoli). Άρχισε όμως να αποκτά το χαρακτήρα μουσικού θεάτρου διεθνούς φήμης στις αρχές του Α' Παγκόσμιου Πολέμου, ανεβάζοντας εντυπωσιακές παραστάσεις, πολλές φορές μάλιστα «αισθησιακές», με καλλιτέχνες ολκής. 

Οι βομβαρδισμοί κατά τη διάρκεια του Α΄ Παγκόσμιου Πολέμου διέκοψαν τη λειτουργία του, αλλά από το 1917 ο διευθυντής του Λεόν Βολτερά (Léon Volterra, 1888- 1949) οδήγησε το Καζινό ντε Παρί στη μεγάλη άνθησή του, με εξαιρετικές παραστάσεις παρουσιασμένες σε εκπληκτικές σκηνοθεσίες και χορογραφίες και με αναγνωρισμένους ηθοποιούς, χορευτές και τραγουδιστές. Ανάμεσα στα μεγάλα ονόματα που εμφανίστηκαν στη σκηνή του Καζινό ντε Παρί, μεταξύ άλλων, περιλαμβάνονται η Μιστενγκέτ (Mistinguett), η οποία τραγούδησε εδώ το περίφημο «Έχω δύο αγάπες», ο Μωρίς Σεβαλιέ, η Ζοζεφίν Μπέικερ, ο Τίνο Ρόσι, ο οποίος θριάμβευσε το 1934 στην επιθεώρηση «Parade de France”, η Ζιζί Ζανμαίρ κ. ά. 

Το 1924, τον Λεόν Βολτερά διαδέχθηκε στη διεύθυνση του Καζινό ντε Παρί ο Ανρί Βαρνά (Henri Varna, 1887 – 1969), ο οποίος επεδίωξε το σκοπό και τον πέτυχε να διατηρήσει το χαρακτήρα του θεάτρου ως διεθνές μιούζικ –χωλ. Μετά το θάνατο του Βαρνά το 1969, η Ζιζί Ζανμαίρ (Zizi Jeanmaire, γεν. 1924), η οποία διηύθηνε, μαζί με το χορογράφο άντρα της Ρολάν Πετί (Roland Petit, 1924 - 2011), το Καζινό ντε Παρί, όπου ήταν και πρωταγωνίστρια της επιθεώρησης (1969 – 1972), εκσυγχρόνισε το χαρακτήρα του θεάματος. Το Καζινό ντε Παρί διέκοψε τη λειτουργία του το 1980 και επαναλειτούργησε το 1982, με τη βοήθεια της Γαλλίδας ηθοποιού Ανί Ζιραρντό (Annie Girardot, 1931 – 2011).
Το Λειβάδι

Το Λειβάδι είναι μυθιστόρημα του Τζέιμς Φένιμορ Κούπερ που εκδόθηκε το 1827. Είναι το τρίτο έργο του συγγραφέα στο οποίο πρωταγωνιστεί ως χαρακτήρας ο Ναθαναήλ Μπάμπο (Νάττυ Μπάμπο), γνωστός και ως Αετομάτης. Ο φανταστικός ήρωας δεν αποκαλείται ποτέ με το όνομά του αλλά, αντιθέτως, αναφέρεται ως "ο κυνηγός" ή "ο γέρος". Χρονολογικά, το "Λειβάδι" είναι το πέμπτο και τελευταίο μέρος των "Κατορθωμάτων του Αετομάτη", αν και δημοσιεύτηκε πριν τον "Ανιχνευτή" (1840) και τον "Ελαφοκυνηγό" (1841). Στο έργο αυτό ο Μπάμπο απεικονίζεται κατά το τελευταίο έτος της ζωής του αλλά εξακολουθεί να αποδεικνύεται χρήσιμος για τους ανθρώπους που βρίσκονται σε κίνδυνο στα αμερικανικά σύνορα. Το ότι αποτελεί συνέχεια του "Τελευταίου των Μοϊκανών" υποδεικνύεται από την εμφάνιση του εγγονού του Ντάνκαν και της Άλις Χέιγουορντ και του ευγενικού Ινδιάνου αρχηγού Σκληρόκαρδου.
The Remix Suite

thumb|right|200px|Suite I
thumb|right|200px|Suite II
thumb|right|200px|Suite III
thumb|right|200px|Suite IV

The Remix Suite (ολοκληρωμένο: Michael Jackson: The Remix Suite) είναι απάνθισμα των remixed hits του Μάικλ Τζάκσον. Παρόλο που κυκλοφόρησε ως άλμπουμ του Μάικλ Τζάκσον, τα περισσότερα remixes είναι των hits των Τζάκσον 5. Αρχίζοντας από τις 25 Αυγούστου, 5 remixes κυκλοφόρησαν ως «suites» δια μέσω του iTunes, AmazonMP3 και του Rhapsody κάθε 2 εβδομάδες. Είναι το πέμπτο άλμπουμ που κυκλοφόρησε μετά τον θάνατο του Τζάκσον. Το πρώτο suite ήταν διαθέσιμο online 2 εβδομάδες πριν τη digital κυκλοφορία του.
Αντρέι Κοροτάγεφ

Ο Αντρέι Κοροτάγεφ ("Андре́й Вита́льевич Корота́ев", Μόσχα, 17 Φεβρουαρίου 1961) είναι Ρώσος ανθρωπολόγος, ιστορικός και ο οικονομολόγος.

Η εισφορά του εντοπίζεται σε τρεις κύριους τομείς: 
# μελέτες της μακροπρόθεσμης εξέλιξης των πολιτικών συστημάτων
# διαπολιτισμικές μελέτες
# μοντελοποίηση της κοινωνικής, οικονομικής και ιστορικής δυναμικής]].
. Το βασικό του μεθοδολογικό εργαλείο ήταν η χρήση οικονομιών κλίμακας σε μακροοικονομικά μοντέλα
#Είναι επίσης γνωστός για τη θεωρία της κοινωνικής εξέλιξης.

Τα έργα του εκδόθηκαν στη 
Γαλλία, 
ΗΠΑ, 
Αγγλία, 
Γερμανία, 
Ρωσία, 
Αυστρία, 
Σουηδία, Βέλγιο, 
Ισπανία, 
Ιταλία, 
Ουγγαρία, Αυστραλία, Νέα Ζηλανδία, την Κίνα, την Ουκρανία, 
την Ιαπωνία, 
τη Νορβηγία, την Τουρκία, την Αίγυπτο, την Υεμένη, και πολλές άλλες χώρες.
Πτα

Ο Πτα ή Φθα ήταν κύρια θεότητα της αιγυπτιακής μυθολογίας, θεός της δημιουργίας και προστάτης των τεχνιτών.
Πιπίνα Βονασέρα

H Πιπίνα Βονασέρα (ιταλικά: "Pipina Vonasera", 1838 - Φεβρουάριος 1927) ήταν ηθοποιός ιταλικής καταγωγής που μεσουράνησε στο ελληνικό θέατρο. 

Η Βονασέρα, πρωτοεμφανίστηκε στο ελληνικό θέατρο το 1862 παίζοντας τη "Λουκρητία Βοργία" στο ομώνυμο δράμα του Βίκτωρος Ουγκό. Από τότε και για τα επόμενα 20 χρόνια ήταν η πιο διάσημη ηθοποιός της εποχής της, ερμηνεύοντας πάμπολλα έργα τόσο στον ελληνικό χώρο όσο και σε περιοδείες στον ελληνισμό του εξωτερικού. Ήταν η βασική πρωταγωνίστρια των δραμάτων του Δημήτριου Βερναρδάκη,ερμηνεύοντας τους κύριους ρόλους στα έργα του, "Μαρία Δοξαπατρή" (1865), "Μερόπη" (1866) και "Ευφροσύνη" (1876). Αναδεικνύεται έτσι, ως η καλύτερη τραγική ηθοποιός του καιρού της. <br>
Υπήρξε επίσης η πρώτη ηθοποιός που έπαιξε την Αντιγόνη του Σοφοκλή, στο νεοελληνικό θέατρο. <br>
Συνεργάστηκε με τον επίσης διάσημο ηθοποιό της εποχής Δημοσθένη Αλεξιάδη, δημιουργώντας δικό τους θίασο με τον οποίο περιοδεύσαν σε όλη την ανατολική Μεσόγειο και μετέφρασαν αρκετά ιταλικά θεατρικά έργα, εμπλουτίζοντας έτσι το ελληνικό δραματολόγιο. <br> 
Για ένα διάστημα δύο περίπου ετών, δημιούργησε το δικό της θίασο, και έγινε η πρώτη γυναίκα θιασάρχης του νεοελληνικού θεάτρου. <br>
Ήταν μητέρα τριών επίσης άξιων ηθοποιών, της Φιλομήλας και των Ιωάννη και Ευτύχιου Βονασέρα.
Δομνίτσα Λανίτου - Καβουνίδου

thumb|right|180px|Η Λανίτου σε αγώνες το 1931, εφ. "Ακρόπολις", 25/10/1931. 
Η Δομνίτσα Λανίτου - Καβουνίδου (6 Απριλίου 1914 - 20 Ιουνίου 2011) ήταν Κύπρια αθλήτρια του στίβου, η οποία το 1936 έγινε η πρώτη Ελληνίδα που έλαβε μέρος στο στίβο σε Ολυμπιακούς Αγώνες. Ήταν γνωστή ως Δομνίτσα. Για την προσφορά της στον αθλητισμό τιμήθηκε από τον ΣΕΓΑΣ, την Διεθνή Ολυμπιακή Ακαδημία και από φορείς στην Ελλάδα και στην Κύπρο.
Βαρώσια

μικρογραφία|Άποψη των Βαρωσίων από το Παραλίμνι, 2017
Τα Βαρώσια ή Βαρώσι, είναι πόλη φάντασμα στο νότιο τμήμα της Κυπριακής πόλης της Αμμοχώστου. Πριν την Τουρκική εισβολή στην Κύπρο το 1974, ήταν η σύγχρονη τουριστική περιοχή της Αμμοχώστου. Οι κάτοικοί της έφυγαν κατά την εισβολή, η πόλη τέθηκε υπό τουρκικό έλεγχο και παρέμεινε εγκαταλελειμμένη υπό την κατοχή των Τουρκικών Ενόπλων Δυνάμεων από τότε. Η είσοδος απαγορεύεται για το κοινό. 

Κατά παράβαση των ψηφισμάτων του Συμβουλίου Ασφαλείας των Ηνωμένων Εθνώνη άνοιξε τμήμα του παραλιακού μετώπου στο Βαρώσι την Πέμπτη 8/10/20.
Smart Roadster

Το Smart Roadster ήταν ένα μικρών διαστάσεων και ελαφρύ 2-θέσιο σπορ αυτοκίνητο, που παρήχθη από τη γερμανική αυτοκινητοβιομηχανία Smart, από τον Απρίλιο του 2003 έως τις 4 Νοεμβρίου 2005. Το μοντέλο γνώρισε εξαιρετικά μεγάλη εμπορική επιτυχία και απήχηση, ιδίως στο νεανικό κοινό, αλλά ένα πρόβλημα στεγανότητας και το επακόλουθο υψηλό κόστος της εργοστασιακής επισκευής οδήγησαν σε αναπάντεχα πρόωρη διακοπή του. Συνολικά κατασκευάστηκαν 43.091 αντίτυπα σειράς Roadster στα μόλις 2,5 έτη παραγωγής του.
Λούκας Ποντόλσκι

O Λούκας Ποντόλσκι (γερμανικά: "Lukas Josef Podolski", 4 Ιουνίου 1985) είναι Γερμανός ποδοσφαιριστής. 

Γεννήθηκε στο Γκλίβιτσε της Πολωνίας. Το 1987 η οικογένειά του εγκαταστάθηκε στην τότε Δυτική Γερμανία ως παλιννοστούντες. Αγωνίζεται ως κεντρικός επιθετικός με αριστερό σουτ. Ανήκει στην Αντάλιασπορ και μέχρι το 2017 ήταν διεθνής με την εθνική ομάδα της Γερμανίας.
Αλάτσατα

Τα Αλάτσατα (τουρκικά: Alaçatı, Αλατσάτι) είναι πόλη στη Χερσόνησο της Ερυθραίας της επαρχίας της Σμύρνης στη Μικρά Ασία, σημερινή Τουρκία Το όνομα της πόλης προέρχεται από την αρχαία ελληνική λέξη άλας, στην ελληνική δημοτική γλώσσα αλάτι.

Η πόλη πριν από το 1922 είχε σχεδόν αμιγώς Ελληνικό Ορθόδοξο χριστιανικό πληθυσμό. Ιδρύθηκε στα μέσα του 17ου αιώνα από Έλληνες μετανάστες κυρίως από την Μάνη όπου εγκατέλειψαν τα σπίτια τους λόγω της τουρκοκρατίας. Η αρχιτεκτονική των σπιτιών στα Αλάτσατα είναι παρόμοια με αυτή των σπιτιών της Μάνης καθώς και τα οικοδομικά υλικά όπως η πέτρα είναι επίσης παρόμοια. Από τα τέλη του 18ου αιώνα γνώρισε ιδιαίτερη οικονομική, πνευματική και πολιτιστική ανάπτυξη και εξελίχθηκε σε ένα από τα πιο σημαντικά αγροτικά κέντρα των δυτικών μικρασιατικών παραλίων. Το επίνειό της ήταν η Αγριλιά. Κύρια πηγή εισοδήματος σχεδόν όλων των κατοίκων ήταν η παραγωγή σταφίδας προς εξαγωγή στην κεντρική Ευρώπη.

Βρίσκεται στο δρόμο προς τη Σμύρνη, 70 χλμ δυτικά από αυτήν με έντονα διατηρημένα τα χαρακτηριστικά του Αιγαίου. Ήταν σημαντικό πολιτιστικό κέντρο, όπως αποδεικνύεται από τις αρχαιολογικές ανακαλύψεις που υπολογίζονται να είναι από την εποχή των Χιττιτών.
Γύρω από τη Σελήνη

Το Γύρω από τη Σελήνη (τίτλος πρωτοτύπου "Autour de la Lune"), είναι ένα μυθιστόρημα επιστημονικής φαντασίας του Γάλλου θεμελιωτή του είδους Ιουλίου Βερν, που δημοσιεύθηκε το έτος 1870. Πρόκειται για τη συνέχεια του μυθιστορήματος "Από τη Γη στη Σελήνη" και περιγράφει το ταξίδι των ηρώων του πρώτου έργου προς και γύρω από τη Σελήνη.
Rede Globo

Το Rede Globo , ή απλά Globo, είναι ένα τηλεοπτικό δίκτυο της Βραζιλίας, που δημιουργήθηκε από τον «μεγιστάνα των μίντια» Ρομπέρο Μαρίνο στις 26 Απριλίου του 1965. Ανήκει στον όμιλο επιχειρήσεων Organizações Globo. Αποτελεί το τέταρτο μεγαλύτερο ιδιωτικό τηλεοπτικό διαφημιστικό δίκτυο στον κόσμο και έναν από τους μεγαλύτερους παραγωγούς σαπουνόπερων.
Αντρέ Βίλας Μπόας

O Αντρέ Βίλας Μπόας ("Luís André de Pina Cabral e Villas-Boas", 17 Οκτωβρίου 1977) είναι Πορτογάλος προπονητής ποδοσφαίρου. Γεννήθηκε στην πόλη του Πόρτο. Είναι ο νεότερος προπονητής στην ιστορία του ποδοσφαίρου που έχει κερδίσει ένα ευρωπαϊκό τίτλο, το Γιουρόπα Λιγκ 2010-11 με την ομάδα της Πόρτο ΦΚ.Επίσης είναι ο προπονητής που έχει δαπανηθεί για αυτόν το μεγαλύτερο ποσό για μεταγραφή μια και η μεταγραφή του το Καλοκαίρι του 2011 από την Πόρτο ΦΚ στην Τσέλσι ΦΚ κόστισε 15 εκατομύρια ευρώ.
Κράσιμιρ Μπάλακοφ

O Κράσιμιρ Μπάλακοφ ("Красимир Генчев Балъков", 29 Μαρτίου 1966) είναι Βούλγαρος πρώην ποδοσφαιριστής και νυν προπονητής της κροατικής Χάιντουκ Σπλιτ. 

Γεννήθηκε στο Βέλικο Τάρνοβο στις 29 Μαρτίου 1966 και αγωνιζόταν στη μεσαία γραμμή.
Μεσούτ Εζίλ

Ο Μεσούτ Εζίλ (, , γερμανική προφορά και τονισμός: Μέζουτ Έζιλ , 15 Οκτωβρίου 1988) είναι Γερμανός ποδοσφαιριστής τουρκικής καταγωγής, ο οποίος αγωνίζεται ως μέσος στην Τουρκική Φενέρμπαχτσε Σπορ Κουλουμπού. Ήταν μέλος της Εθνικής Γερμανίας από το 2009 ως το 2018, οπότε παραιτήθηκε ως αντίδραση σε δηλώσεις εκ μέρους της Ποδοσφαιρικής Ομοσπονδίας, τις οποίες θεώρησε ρατσιστικές και υπερβαίνουσες τα πλαίσια της κριτικής.

Υπήρξε ποδοσφαιριστής της Σάλκε στην οποία αγωνίστηκε για 2 χρόνια (2006-2008). Ακολούθησε η Βέρντερ Βρέμης (2008-2010), με την οποία αγωνίστηκε 71 φορές, πετυχαίνοντας 13 γκολ. Το καλοκαίρι του 2010 πήρε μεταγραφή για τη Ρεάλ Μαδρίτης έναντι 15 εκατομμυρίων ευρώ. Το καλοκαίρι του 2013, την τελευταία μέρα των μεταγραφών (2 Σεπτεμβρίου), ετοίμασε τις βαλίτσες του για το Λονδίνο και για λογαριασμό της Άρσεναλ. Η μεταγραφή κόστισε 40 εκ. ευρώ στους "Κανονιέρηδες", ενώ ο Γερμανός μέσος θα αμειβόταν με 8 εκ. ευρώ το χρόνο.
Χάρι Ρέντναπ

Ο Χάρι Ρέντναπ είναι Άγγλος προπονητής και πρώην ποδοσφαιριστής. Γεννήθηκε στις 2 Μαρτίου 1947 στο Λονδίνο. Είχε μια πλούσια καριέρα ως μέσος, κατά την οποία έπαιξε μεταξύ άλλων στη Γουέστ Χαμ και τη Μπρέντφορντ.
Διονύσιος Πύρρος

Ο Διονύσιος Πύρρος ο Θετταλός (1774 ή 1777, Καστανιά Τρικάλων - 12 Φεβρουαρίου 1853, Αθήνα), ήταν καλόγερος, ιατρός, συγγραφέας και εκδότης.
Dodge Caliber

To Dodge Caliber ήταν ένα μικρομεσαίο οικογενειακό αυτοκίνητο της κατηγορίας C, που κατασκευάστηκε από την αμερικανική αυτοκινητοβιομηχανία Dodge, από τον Φεβρουάριο του 2006 έως τις 23 Νοεμβρίου 2011. Το μοντέλο διατέθηκε αποκλειστικά σε αμάξωμα 5-πορτο hatchback, το οποίο ωστόσο έφερε σχεδιαστικά στοιχεία από αυτοκίνητα crossover SUV, με αποτέλεσμα να θεωρείται συχνά από αρκετά έντυπα ως station wagon ή ακόμα και ως crossover SUV. Κατά τα έτη παραγωγής του, υπήρξε το μικρότερο και φθηνότερο μοντέλο στην παλέτα της Dodge. Αντικατέστησε το Dodge Neon και αντικαταστάθηκε τον Ιούνιο του 2012 από το Dodge Dart, το οποίο όμως σημείωσε ακόμα χαμηλότερη απήχηση και τελικώς διακόπηκε στις 2 Σεπτεμβρίου 2016, χωρίς διάδοχο.
Ford Contour

To Ford Contour ήταν μεσαίο αυτοκίνητο της κατηγορίας D, που παρήχθη από την αμερικανική αυτοκινητοβιομηχανία Ford, από τις 15 Αυγούστου 1994 έως τις 18 Φεβρουαρίου 2000. Το Contour, μαζί με το σχεδόν πανομοιότυπο και λίγο ακριβότερο Mercury Mystique αντικατέστησαν τα Ford Tempo και Mercury Topaz αντίστοιχα. Και τα δύο, Contour και Mystique, ήταν βασισμένα στο ευρωπαϊκό Ford Mondeo πρώτης γενιάς, ενώ και τα δύο μοντέλα κατασκευάζονταν στα ίδια εργοστάσια και μάλιστα ξεκίνησαν να παράγονται στις 15 Αυγούστου 1994 και έφτασαν στις αντιπροσωπείες των ΗΠΑ στις 29 Σεπτεμβρίου.
Τζοβάννι Πιερλουίτζι ντα Παλεστρίνα

Ο Τζοβάννι Πιερλουίτζι ντα Παλεστρίνα (Giovanni Pierluigi da Palestrina, Φεβρουάριος 1525 ή 1526 - 2 Φεβρουαρίου 1594) ήταν Ιταλός αναγεννησιακός συνθέτης κατά κύριο λόγο χριστιανικής μουσικής και ο πιο γνωστός εκπρόσωπος του 16ου αιώνα της Ρωμαϊκής Σχολής της μουσικής σύνθεσης. Ήταν ένας από τους κυριότερους εκπροσώπους της πολυφωνικής μουσικής και αυτός που άσκησε τη μεγαλύτερη και πλέον σημαντική επίδραση στη διαμόρφωση της δυτικής εκκλησιαστικής μουσικής. Άφησε τεράστιο όγκο έργου, το οποίο αποτελεί σημείο αναφοράς στην φωνητική αντίστιξη, της οποίας θεωρείται ειδήμων.
Ναντάρ

«Ο Ναντάρ ανυψώνει τη φωτογραφία στο ύψος της Τέχνης»: γελοιογραφία-λιθογραφία του [[Ονορέ Ντωμιέ]], "Le Boulevard", 25/5/1863.
1863: Καταστροφή με το αερόστατο «Γίγας» στο [[Αννόβερο]]. Εικονογράφηση εφημερίδας.
Περ. [[1865]]: «Περιστρεφόμενη αυτοπροσωπογραφία» από τον Ναντάρ. 2010: [[Animation]] by OxIxO
Φελίξ Ναντάρ ("Félix Nadar"), ή απλώς Ναντάρ, ήταν το ψευδώνυμο του Γκασπάρ-Φελίξ Τουρνασόν ("Gaspard-Félix Tournachon", 6 Απριλίου 1820 – 21 Μαρτίου 1910), ενός Γάλλου πρωτοπόρου φωτογράφου, συγγραφέα, δημοσιογράφου, γελοιογράφου και ερασιτέχνη αεροναύτη (με αερόστατα).
Πλατεία της εκκλησίας της Βηθλεέμ

Η Πλατεία της εκκλησίας της Βηθλεέμ (γερμ. "Bethlehemkirchplatz") είναι πλατεία στην περιοχή Μίττε του Βερολίνου, που φέρει τον τίτλο του εθνικού μνημείου. Ονομάστηκε έτσι από την εκκλησία που υπήρχε εκεί μέχρι το 1943, οπότε και καταστράφηκε στο βομβαρδισμό του Βερολίνου. Η ιστορία της πλατείας είναι αρχαιότερη, ενώ το όνομα της ορίστηκε στις 1 Ιανουαρίου 1999. Η πλατεία έχει σχήμα τριγωνικό και εσωκλείεται από τις οδούς "Κράουζενστρασσε" στον βορά, στην οποία βρίσκεται η Βουλγαρική πρεσβεία, την "Μάουερστρασσε" από δυτικά, και το κτίριο Φίλιπ-Τζόνσον στα ανατολικά. Το πλακόστρωμα της πλατείας περιέχει μωσαϊκό που διαιωνίζει τα θεμέλια της πρώην εκκλησίας. Στο κέντρο της πλατείας βρίσκεται το γλυπτό Houseball των σύγχρονων γλυπτών Κλες Όλντενμπουργκ και Κούσγιε φαν Μπρούγγεν.
Κώστας Γιαννούλης

O Κώστας Γιαννούλης (Κατερίνη, 9 Δεκεμβρίου 1987) είναι Έλληνας διεθνής ποδοσφαιριστής, που αγωνίζεται στη θέση του αριστερού ακραίου αμυντικού.
Schustehruspark

thumb|right|250px|Το πάρκο του Σούστερους
Το Schustehruspark είναι πάρκο στο Βερολίνο που ονομάστηκε προς ανάμνηση του πρώην δημάρχου Κουρτ Σούστερους. Η διαρρύθμιση είναι έργο του αρχιτέκτονα Έρβιν Μπαρτ. Το πάρκο έχει τετραγωνικό γεωμετρικό σχήμα. Στο κέντρο του βρίσκεται μια μεγάλη έκταση με γκαζόν, την οποία περικλείουν παρτέρια, δενδροστοιχίες και ειδικά σχεδιασμένα παγκάκια. Στην ανατολική πλευρά βρίσκεται ένας κήπος. Οι τέσσερις γωνίες είναι ειδικά διαμορφωμένες με εισόδους, στρογγυλά παρτέρια και φωτιστικές κολώνες. Στην μεσημβρινή πλευρά είναι ένας υποστεγασμένος παιδότοπος. Αρχικά ανήκε στο οικόπεδο της γειτονικής βίλας Όππενχαϊμ, πέρασε όμως το 1941 στον δήμο Σαρλότενμπουργκ.
Mercury Mystique

To Mercury Mystique ήταν ένα μεσαίο αυτοκίνητο της κατηγορίας D, που παρήχθη από την αμερικανική αυτοκινητοβιομηχανία Mercury, που ήταν θυγατρική της Ford (η οποία την ίδρυσε το 1938 και τελικώς την απέσυρε οριστικά ως εταιρεία από την παραγωγή στις 4 Ιανουαρίου 2011). Το Mystique κατασκευάστηκε από τις 15 Αυγούστου 1994 έως τις 19 Νοεμβρίου 1999, και μαζί με το σχεδόν πανομοιότυπο Ford Contour, αντικατέστησαν τα Ford Tempo και Mercury Topaz αντίστοιχα. Και τα δύο, Mystique και Contour, ήταν βασισμένα στο ευρωπαϊκό Ford Mondeo πρώτης γενιάς, ενώ και τα δύο μοντέλα κατασκευάζονταν στα ίδια εργοστάσια και μάλιστα ξεκίνησαν να παράγονται στις 15 Αυγούστου 1994 και έφτασαν στις αντιπροσωπείες των ΗΠΑ στις 29 Σεπτεμβρίου.
Δικτυακή πύλη της ΕΕ για την υγεία

Η Δικτυακή πύλη της ΕΕ για την υγεία ειναι η επίσημη δικτυακή πύλη της Ευρωπαϊκής Ένωσης για τη δημόσια υγεία που παρέχει ένα ευρύ φάσμα των πληροφοριών και στοιχείων για θέματα και δραστηριότητες στον τομέα της υγείας, τόσο σε ευρωπαϊκό όσο και σε διεθνές επίπεδο.

Κύριος στόχος της θεματικής αυτής πύλης είναι να έχουν οι Ευρωπαίοι πολίτες εύκολη πρόσβαση σε όλες τις πληροφορίες σχετικά με τις διάφορες πρωτοβουλίες και προγράμματα της ΕΕ για τη δημόσια υγεία. Η πύλη αυτή επιδιώκει να συμβάλει στην επίτευξη των στόχων της ΕΕ στον τομέα της δημόσιας υγείας, ενώ ταυτόχρονα αποτελεί σημαντικό μέσο για τη διαμόρφωση μιας θετικής στάσης στον τομέα αυτό και την προώθηση μιας συνεχούς βελτίωσης της δημόσιας υγείας στα 27 κράτη μέλη της ΕΕ.
Βιλχελμσχάφεν

<br>

Το Βιλχελμσχάφεν (Wilhelmshaven) είναι παραλιακή πόλη στην Κάτω Σαξονία, Γερμανία . Βρίσκεται στη δυτική πλευρά του Γιαντεμπούζεν (Jadebusen), κόλπου της Βόρειας Θάλασσας. Στην πόλη βρίσκεται ένα μεγάλο λιμάνι του Πολεμικού Ναυτικού της Γερμανίας.
Φώτης Μήτσης

Ο Φώτης Μήτσης (1926 - 2019), ήταν Έλληνας οδοντίατρος, ιατρός και πανεπιστημιακός, Ομότιμος καθηγητής της Οδοντιατρικής Σχολής Αθηνών και πρώην Πρύτανης του Πανεπιστημίου Αθηνών.
Μουσικό Βραβείο Πολάρις

thumb|right|200px|Ο Όουεν Πάλετ (ως Final Fantasy) στην απονομή του 2006.
thumb|right|200px|Ο Πάτρικ Ουότσον στην απονομή του 2007.
thumb|right|200px|Ο Caribou στην απονομή του 2008.
thumb|right|200px|Οι Fucked Up στην απονομή του 2009.
thumb|right|200px|Οι Karkwa στην απονομή του 2010.
thumb|right|200px|Οι Arcade Fire στην απονομή του 2011.
thumb|right|200px|Η Feist στην απονομή του 2012.
Ο Ίαν Λιάβσκι της [[Constellation Records]] παραλαμβάνει το βραβείο του 2013 εκ μέρους των [[Godspeed You! Black Emperor]].
Το Μουσικό Βραβείο Πολάρις (αγγ. "Polaris Music Prize") είναι ένα μουσικό βραβείο που απονέμεται ετησίως στον καλύτερο Καναδικό δίσκο με βάση την καλλιτεχνική του ποιότητα, ανεξαρτήτως είδους, πωλήσεων ή δισκογραφικής εταιρίας. Το βραβείο απονεμήθηκε για πρώτη φορά το 2006 και συνοδεύεται από χρηματικό έπαθλο ύψους $20,000. Για την απονομή του 2011, το ύψος του χρηματικού επάθλου αυξήθηκε στα $30,000. Το βραβείο είχε ως πρότυπο το Μουσικό Βραβείο Μέρκιουρι, που απονέμεται στον καλύτερο δίσκο από το Ηνωμένο Βασίλειο και την Ιρλανδία, ενώ το βραβείο Πολάρις ενέπνευσε και το Μουσικό Βραβείο Ατλάντις, που απονέμεται στον καλύτερο δίσκο από τη Νέα Γη και το Λαμπραντόρ. Το βραβείο στηρίζεται από διάφορους φορείς, μεταξύ αυτών και της Κυβέρνησης του Καναδά.

Δεν πρέπει να συγχύζεται με το Πολικό Μουσικό Βραβείο.
Μάρεϊ Ρόθμπαρντ

Ο Μάρεϊ Ρόθμπαρντ (2 Μαρτίου 1926 - 7 Ιανουαρίου 1995) ήταν Αμερικανός συγγραφέας και οικονομολόγος της Αυστριακής Σχολής Οικονομικής Σκέψης που καθόρισε τον σύγχρονο φιλελευθερισμό και έκανε γνωστό τον όρο Αναρχοκαπιταλισμός, μία μορφή αναρχισμού της ελεύθερης αγοράς.. Ο Ρόθμπαρντ έγραψε περισσότερα από είκοσι βιβλία και θεωρείται από τις σημαντικότερες μορφές του Αμερικάνικου λιμπερταριανού κινήματος.
Χτίζοντας επάνω στην έννοια της αυθόρμητης τάξης (spontaneous order) της Αυστριακής Σχολής Οικονομικής Σκέψης, στην υποστήριξη της ελεύθερης αγοράς δημιουργίας χρήματος και στην καταδίκη του κεντρικού σχεδιασμού, ο Ρόθμπαρντ πίστευε στην κατάργηση του καταναγκαστικού κυβερνητικού ελέγχου της κοινωνίας και της οικονομίας. Υποστήριζε ότι η μονοπωλιακή δύναμη της κυβέρνησης είναι ο μεγαλύτερος κίνδυνος για την ελευθερία και τη μακροπρόθεσμη ευημερία ενός πληθυσμού, λέγοντας ότι το κράτος δεν είναι τίποτα παρά μία "συμμορία κλεφτών" - ο τόπος των πιο ανήθικων, πλεονεκτών και ασυνείδητων ατόμων σε οποιαδήποτε κοινωνία.

Ο Ρόθμπαρντ κατέληγε ότι όλες οι υπηρεσίες που παρέχονται από το κρατικό μονοπώλιο μπορούν να παρέχονται πιο αποτελεσματικά από τον ιδιωτικό τομέα. Έβλεπε πολλούς κανονισμούς και νόμους - δήθεν φτιαγμένους για το "κοινό καλό" - σαν αρπαγή της εξουσίας από κυβερνητικούς γραφειοκράτες οι οποίοι εμπλέκονται σε ένα αχαλίνωτο προσωπικό πλουτισμό, καθώς δεν τους αγγίζουν οι νόμοι της αγοράς. Ο Ρόθμπαρντ υποστήριζε ότι υπάρχει αναποτελεσματικότητα στις κρατικές υπηρεσίες και οι μηχανισμοί των τιμών της ελεύθερης αγοράς θα την εξάλειφαν, εάν αυτές οι υπηρεσίες παρέχονταν από τον ανταγωνισμό του ιδιωτικού τομέα.

Ο Ρόθμπαρντ καταδίκαζε και την κρατική εταιρειοκρατία (government corporatism). Άσκησε κριτική στις επιχειρηματικές ελίτ οι οποίες χρησιμοποιούσαν την κρατική μονοπωλιακή δύναμη ώστε να επηρεάζουν νόμους και πολιτικές με τρόπο τέτοιο ώστε οι ίδιοι να πριμοδοτούνται σε σχέση με τους ανταγωνιστές τους.
Υποστήριζε ότι η φορολογία είναι ουσιαστικά κλοπή μεγάλης κλίμακας και ένα "υποχρεωτικό μονοπώλιο δύναμης" που απαγορεύει την πιο αποτελεσματική παροχή άμυνας και δικαστικών υπηρεσιών από ιδιώτες ανταγωνιστές.
 Πίστευε ακόμα ότι το σύστημα των κεντρικών τραπεζών και το τραπεζικό σύστημα κλασματικών αποθεμάτων υπό μονοπωλιακό παραστατικό χρήμα είναι μία μορφή κρατικά επιδοτούμενης, νομιμοποιημένης χρηματοοικονομικής απάτης, αντίθετης στις λιμπερταριανές αρχές και την ηθική. Ο Ρόθμπαρντ κατέκρινε τον στρατιωτικό, πολιτικό και οικονομικό παρεμβατισμό στις υποθέσεις άλλων εθνών.
Ορλάντο ντι Λάσσο

Ο Ορλάντο ντι Λάσσο ("Orlando di Lasso", 1532 – 14 Ιουνίου 1594) ήταν Φλαμανδός συνθέτης της όψιμης Αναγέννησης. Θεωρείται σήμερα ο ωριμότερος εκπρόσωπος της Γαλλοφλαμανδικής μουσικής σχολής και ένας εκ των δύο συνθετών που άσκησαν μεγάλη επίδραση στα μουσικά δρώμενα της Ευρώπης (ο άλλος ήταν ο Παλεστρίνα).
Κυβέρνηση Αλέξανδρου Παπαναστασίου 1932

Η Κυβέρνηση Αλέξανδρου Παπαναστασίου 1932 (Μάιος - Ιούνιος 1932) σχηματίστηκε μετά την παραίτηση της κυβέρνησης Βενιζέλου, με την κοινοβουλευτική στήριξη του κόμματος των Φιλελευθέρων. Ωστόσο, κατά τη διάρκεια της συζήτησης στη Βουλή, των προγραμματικών δηλώσεων της νέας Κυβέρνησης, ο Ελευθέριος Βενιζέλος είπε ότι θα τη στηρίξει υπό όρους - παρέχοντας μάλλον ψήφο ανοχής παρά ψήφο εμπιστοσύνης. Ο Παπαναστασίου δε θεώρησε επαρκή τη στήριξη που του παρεχόταν και υπέβαλλε την παραίτησή του.
Κοινότητα Πάγου

Η Κοινότητα Πάγου ήταν κοινότητα της Σύρου που λειτούργησε την περίοδο 1912-1998. Έδρα της ήταν ο οικισμός Πάγος. 

Με την εφαρμογή του προγράμματος Καποδίστριας, το 1999, καταργήθηκε και εντάχθηκε στον δήμο Άνω Σύρου, του οποίου αποτέλεσε δημοτικό διαμέρισμα. 

Με την εφαρμογή του προγράμματος Καλλικράτης αποτελεί σήμερα κοινότητα (διαμέρισμα) του δήμου Σύρου - Ερμούπολης. 

Το διαμέρισμα του Πάγου έχει συνολικό πληθυσμό 960 κατοίκους, σύμφωνα με την απογραφή του 2011 και αποτελείται από τα χωριά Πάγος (363 κατοίκους), Αγρός (89 κατοίκους), Μεσαριά (279 κατοίκους) και Παρακοπή (229 κατοίκους).

Σήμερα Πρόεδρος του Τοπικού Συμβουλίου είναι ο Δημήτρης Νομικός
Ιωάννης Ευγενικός

Ο Ιωάννης Ευγενικός ήταν λόγιος κληρικός του 15ου αιώνα. Είχε το αξίωμα του διακόνου και νομοφύλακα της μεγάλης Εκκλησίας. Αδελφός του ήταν ο Μάρκος Εφέσου. Συνόδευσε το γηραιό Πατριάρχη Ιωσήφ Β' το 1437-9 στη Σύνοδο Φερράρας Φλωρεντίας. Από εκεί αναχώρησε πολύ πριν το τέλος της Συνόδου με άδεια του αυτοκράτορα στην Κωνσταντινούπολη μαζί με τον Αντώνιο Ηρακλείας, διότι ως ανθενωτικός δεν άντεχε να βλέπει τις πράξεις της συνόδου που οδηγούνταν σε ενωτική διακύρυξη. Ο αυτοκράτορας Ιωάννης Η Παλαιολόγος τον έστειλε στην Βενετία, όπου μπήκε σε πλοίο για την Κωνσταντινούπολη αλλά στο ταξίδι έπεσε σε μεγάλη θαλασσοταραχή και με πολλές δυσκολίες βρέθηκε στην Ανκόνα.

Μετά το θάνατο του αδερφού του το 1444, ήταν κοντά στο Γεώργιο Γεννάδιο Σχολάριο από τους ηγέτες της ανθενωτικής παράταξης κατά του νέου αυτοκράτορα Κωνσταντίνου ΙΑ Παλαιολόγου.